CELEX: C2006/010/33
Language: da
Date: 2006-01-14 00:00:00
Title: Sag C-416/05: Sag anlagt den  24. november 2005  af Kommissionen for De Europæiske Fællesskaber mod Storhertugdømmet Luxembourg

14.1.2006   
            
            
               DA
            
            
               Den Europæiske Unions Tidende
            
            
               C 10/17
            
         Sag anlagt den 24. november 2005 af Kommissionen for De Europæiske Fællesskaber mod Storhertugdømmet Luxembourg
   (Sag C-416/05)
   (2006/C 10/33)
   Processprog: fransk
   Ved De Europæiske Fællesskabers Domstol er der den 24. november 2005 anlagt sag mod Storhertugdømmet Luxembourg af Kommissionen for De Europæiske Fællesskaber ved C.F. Durand og F. Simonetti, som befuldmægtigede, og med valgt adresse i Luxembourg.
   Kommissionen har nedlagt følgende påstande:
   
               1.
            
            
               Det fastslås, at Storhertugdømmet Luxembourg har tilsidesat sine forpligtelser i henhold til artikel 228, stk. 1, i traktaten om oprettelse af Det Europæiske Fællesskab, idet det ikke har truffet de fornødne foranstaltninger til opfyldelse af Domstolens dom af 2. oktober 2003 i sag C-89/03 om manglende gennemførelse af direktiv 93/15/EØF (1) i luxembourgsk ret.
            
         
               2.
            
            
               Storhertugdømmet Luxembourg tilpligtes at betale Kommissionen for De Europæiske Fællesskaber på kontoen »De Europæiske Fællesskabers egne indtægter« en bøde på 9 000 EUR for hver dags forsinkelse med opfyldelse af dommen i sag C-89/03, regnet fra afsigelsen af dommen i den foreliggende sag og indtil den dag, hvor dommen i sag C-89/03 er opfyldt.
            
         
               3.
            
            
               Storhertugdømmet Luxembourg tilpligtes at betale sagens omkostninger.
            
         Søgsmålsgrunde og væsentligste argumenter:
   I dom af 2. oktober 2003 i sag C-89/03, Kommissionen for De Europæiske Fællesskaber mod Storhertugdømmet Luxembourg, udtalte og bestemte Domstolen, at »Storhertugdømmet Luxembourg har tilsidesat sine forpligtelser i henhold til Rådets direktiv 93/15/EØF af 5. april 1993 om harmonisering af bestemmelserne om markedsføring af og kontrol med eksplosivstoffer til civil brug, idet det ikke inden for den fastsatte frist har vedtaget alle de love og administrative bestemmelser, der er nødvendige for at efterkomme direktivet.«
   Kommissionen har i skrivelse af 7. november 2003 henledt de luxembourgske myndigheders opmærksomhed på dommen af 2. oktober 2003 og har anmodet om, at de foranstaltninger, der er truffet med henblik på at opfylde dommen, meddeles til den.
   De luxembourgske myndigheder har som svar herpå anført, at et udkast til storhertugelig bekendtgørelse ville blive vedtaget senest i november 2004.
   Den 14. december 2004 fremsendte Kommissionen en begrundet udtalelse til Storhertugdømmet Luxembourg, hvori den opfordrede denne medlemsstat til at træffe de nødvendige foranstaltninger for at efterkomme udtalelsen inden for en frist på to måneder.
   De luxembourgske myndigheder har i skrivelse af 19. september 2005 oplyst, at Conseil d'État i en udtalelse af 12. oktober 2004 fastslog, at anvendelsesområdet for udkastet til bekendtgørelse i overensstemmelse med forfatningen rettelig skulle vedtages ved lov.
   Efter de oplysninger, som Kommissionen råder over, har Storhertugdømmet Luxembourg endnu ikke gennemført det pågældende direktiv.
   I overensstemmelse med artikel 228, stk. 2, andet afsnit, andet punktum, EF har Kommissionen angivet størrelsen af det faste beløb eller den tvangsbøde, som den pågældende medlemsstat skal betale, og som den under omstændighederne finder passende.
   I den foreliggende sag finder Kommissionen, at en tvangsbøde på 9 000 EUR pr. dag er passende i forhold til grovheden og varigheden af overtrædelsen samt henset til behovet for at give denne tvangsbøde den nødvendige afskrækkende virkning.
   
      (1)  Rådets direktiv 93/15/EØF af 5.4.1993 om harmonisering af bestemmelserne om markedsføring af og kontrol med eksplosivstoffer til civil brug (EFT L 121, s. 20).